钦定古今图书集成/理学汇编/文学典/第184卷 > 《跋赵太常拟试赋槁后》元·杨奂
## 钦定古今图书集成/理学汇编/文学典/第184卷 > 《跋赵太常拟试赋槁后》元·杨奂

金大定中，君臣上下以淳德相尚，学校自京师达于
郡国，专事经术教养，故士大夫之学少华而多实。明
昌以后，朝野无事，侈靡成风，喜歌诗，故士大夫之学
多华而少实。上病其然也。当泰和丙寅春二月二十
五日，万宁宫试贡士，总两科，无虑千三百辈。上躬命
赋题曰《日合天统》。侍臣初甚难之，而太常卿北京赵
公适充御前读卷官，独以为不难，即日奏赋，议乃定。
既而中选者才二十有八人。仆时甫冠，获试廷下，而
席屋偶居前列。朝隙闻异香出殿棂间，一紫衣顾予，
起问题之难易及名氏、里贯年齿而去。少顷复相庆
曰：“适驾至矣。”薄暮出宫，传以为希遇，尝退而志之。后
四十五年，仆以河南漕长告老于燕，过太常之孙承祖家，得所拟赋，感念存没，不能不惘然。为叙其末，并
以旧诗归之。所谓“月澹长杨晓色清，大题飞下寂无
声。南山雾豹文章在，北海云鹏羽翼成。玉槛玲珑红
露重，金炉缥缈翠烟轻。谁言半夜曾前席，白日君王
问贾生”者。是诗少作也，无可取。以其纪一时之事，庶
附《赵氏家传》，或见于后世云。